Zarepta
Zarepta er leguhús hjá brøðrasamkomuni. Leguhúsið er í Vatnsoyrum á Torvgøtu 15, har hildið hevur verið til síðan 1967. Á vári verða familjulegur og várlegan hildnar, á sumri verða barnalegurnar fyri børn í aldrinum 9-17 ár hildnar, og á heysti verða nógvar ymiskar legur hildnar. Leguskráin sæst á heimasíðuni hjá Zarepta. Samkomulegur verða ofta hildnar seint um veturin ella tíðliga á vári, áðrenn familjulegurnar byrja.

Soleiðis stendur skrivað á heimasíðuni hjá Zarepta:

"Høvuðsendamálið við barna- og ungdómslegunum er at vinna børn og ung fyri Kristus og at læra tey Orð Guds.

Vit ynskja at geva børnum og ungum eina góða uppliving saman í tryggum umhvørvi við spæli og fjølbroyttum ítrivi.

Eisini ynskja vit, at tey mennast innan karmarnar fyri góðari samveru millum menniskju: At vera ásettum reglum lýðin, at bera seg siðiliga at og at virða hvør annan.

Dentur verður eisini lagdur á at sýna náttúru- og mentanarvirðum ans."

Navnið Zarepta er tikið úr ''1. Kongabók 17: 7-24'' og hevur ein serligan týdning. Hungursneyð var í Ísrael og var profeturin Elias sendur av Gudi til einkjuna í Zarepta. Hon átti einki eftir og var tí í ferð við at fyrireika seinastu máltíðina til seg og einasta son sín, tá gudsmaðurin Elias kom til hennara og bað hana gera sær eina máltíð til. Men hóast hon bert hevði ”ein neva av mjøli eftir í krukkuni og eitt sindur av olju í krússinum”, so trúði hon lyftinum frá Harranum, at ”mjølkrukkan ikki skuldi verða tóm, og oljan ikki verða uppi í krússinum – eftir orðinum, ið Harrin hevði talað við Eliasi”.

Rúmið, har maturin verður goymdur á Zarepta, hevur av fyrstum og til henda dag verið nevnt ”Krukkan” – júst fyri at minna á, at tað sum hendi einkjuni í Zarepta, eisini kann henda í dag. Av fyrstum var stórur dentur legdur á bønina í sambandi við matin til Zarepta. - Konur, sum hava hjálpt til í køkinum hava sagt frá hendingum, tá matur manglaði. Heldur enn at fara í handilin at keypa, so savnaðust hjálparfólkini til bøn, har tey kallaðu á Harran – og Harrin svaraði bønini og sendi teimum tað, ið tørvaði.

Í dag verður nakað meir keypt inn enn fyrr, men framvegis er tað soleiðis í ”Krukkuni”, at hvørja ferð gávurnar koma vestur, verða tær lagdar á gólvið í Krukkuni. Síðani savnast starvsfólkið í køkinum inni í Krukkuni uttan um gávurnar, at takka Harranum fyri Hansara ríku gávur, áðrenn tær verða lagdar á pláss.



Í 1965 byrjaði Brynleif Hansen saman við øðrum verkið við barnalegum við Áir, har tær vóru hildnar í 2 ár, 1965 og 1966. Um somu tíð var farið at leita eftir øðrum hóskandi staði til legur, og opnaðist møguleikin í Vatnsoyrum, ið eru sera sera væl egnað til endamálið. Um heystið í 1965 var øki í Vatnsoyrum keypt og á sumri í 1967 var hús bygt liðugt til endamálið. Hesin bygningur er hin sunnari, ið eisini verður nevndur gamla hús.

Síðan í 1967 hava legur verið í Zarepta í Vatnsoyrum uttan slit til í dag. Zarepta er síðan bygt út, bæði við bygningum og frítíðarmøguleikum.

Í 1976 var norðara húsið bygt, sum vit nevna nýggja húsið. Staðið er sera væl egnað, og hava mong túsund føroysk børn og ung verið á legu hesi árini. Líka frá byrjan hevur alt arbeiði í Zarepta verið sjálvboðið og stuðlað við gávum, sum Harrin hevur lagt hvørjum einstøkum á hjarta. Dentur verður lagdur á, at hetta er Harrans verk og gjørt í áliti á Hann.

Ein heildarætlan um nýbyggingar varð gjørd, og løgd fram í 2012. Í stuttum leggur heildarætlanin upp til, at svimjihøllin, vaskihúsið og útbygningurin í ovaru síðu av gamla gentuhúsinum verða niðurtikin fyri at gera pláss til ein ringveg, sum ætlanin er at gera kring allar bygningarnar.

Elsti bygningurin verður starvsfólkahús. Nýtt gentuhús við spæli/ítróttarhøll verður bygt. Nýggj svimjihøll við tveimum hyljum verður gjørd. Nýtt miðhús og nýggjur salur verður bygdur. Um leið 100 parkeringspláss verða inni á Zareptaøkinum. Miðøkið verður spælipláss burtur av við ongari bilferðslu.

Við nýggju heildarætlanini fer Zarepta ikki at rúma meira fólki, men umstøðurnar til leguluttakarar og starvsfólk verða nógv betur.

Heildarætlanin er góðkend av øllum myndugleikum. Nógv er eisini gjørt fyri at trygdin skal vera so góð sum tilber.

Parkeringsøkið norðanfyri Zarepta varð gjørt. Nýggja gentuhúsið og svimjihøllin vórðu sett upp og innilokað. Ætlanin er so, við sjálvbodnari arbeiðsmegi, at fara undir at gera gentuhúsið liðugt at taka í brúk til summarlegurnar í 2014.

Nýggi bygningurin, ið fekk navnið Niðaralon, varð tikin í nýtslu í 2016. Somuleiðis fekk gamla húsið navnið Heimaralon og norðara húsið navnið Ovaralon. Niðaralon er 2300 fermetrar og kostaði yvir 26 mió. kr. Bygningurin hevur 12 kømur við 12 seingjum og einum baðirúmi hvørt. Annars hevur nýggi bygningurin eisini fleiri baðirúm og vaskirúm, eina ítróttarhøll, eina svimjihøll, eitt rúm við airhockey og borðfótbólti, eina skrivstovu, og nógvar sofur, bæði úti á gongini og inni í eini stovu, sum eisini er útgjørd við mikrofon og ljóðførum, so til ber at hava lítlar talur, fyrilestrar, sangframførðslur o.a..

Soleiðis sær ein vanligur legudagur út á summarlegunum fyri børn í aldrinum 9-17 ár:

Kl. 07:30 Andakt, leiðarar og starvsfólk

Kl. 08:00 Veking av leguluttakarum við sangi

Kl. 08:20 Morgunfimleikur í túninum

Kl. 08:25 Merkið í húnar hátt og ørindi úr tjóðsanginum sungið

Kl. 08:30 Morgunmatur

Kl. 09:00 Andakt á kamarinum

Kl. 09:00 Rudding av kamarinum

Kl. 10:00 Bíbliutími, dreingir (bæði kyn á ungdómslegunum, t.v.s. 15 ár ella eldri)

Kl. 11:00 Bíbliutími, gentur (bæði kyn á ungdómslegunum, t.v.s. 15 ár ella eldri)

Kl. 12:00 Døgurði

Kl. 13:00 – 18:00 Fótbóltur, kano, bátar, ítriv, svimjing, kiosk o.a.

Kl. 18:00 Nátturði

Kl. 19:00 Kvøldseta, sangur, spurningar, spæl v.m. í salinum

Kl. 20:00 Fríløta

Kl. 21:00 Drekka

Kl. 21:30 Løta í salinum, á barnalegunum (undir 15 ár) við søgu.

Kl. 22:45 Andakt á kamarinum

Kl. 23:30 Friður

Miðað verður eisini eftir at fara út í vøkru og vinarligu náttúruna við leguluttakarunum.

Legubál er eisini hvørja viku, um veðrið ikki forðar tí.